KOMMISSIONENS GENNEMFØRELSESAFGØRELSE

af 21. juni 2017

om offentliggørelse i Den Europæiske Unions Tidende af en ansøgning om ændring af varespecifikationen for en betegnelse inden for vinsektoren, jf. artikel 105 i Europa-Parlamentets og Rådets forordning (EU) nr. 1308/2013 (Rosé des Riceys (BOB))

(2017/C 200/06)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 97, stk. 3, og

ud fra følgende betragtninger:

For at gøre det muligt at gøre indsigelse i medfør af artikel 98 i forordning (EU) nr. 1308/2013 bør ansøgningen om ændring af varespecifikationen for betegnelsen »Rosé des Riceys« offentliggøres i Den Europæiske Unions Tidende —

VEDTAGET DENNE AFGØRELSE:

Eneste artikel

Ansøgningen om ændring af varespecifikationen for den beskyttede oprindelsesbetegnelse »Rosé des Riceys« i medfør af artikel 105 i forordning (EU) nr. 1308/2013 er indeholdt i bilaget til denne afgørelse.

I henhold til artikel 98 i forordning (EU) nr. 1308/2013 giver offentliggørelsen af denne afgørelse ret til at gøre indsigelse mod ændringen af den betegnelse, der er anført i nærværende artikel, stk. 1, inden for to måneder fra datoen for offentliggørelsen i Den Europæiske Unions Tidende.

(1) EUT L 347 af 20.12.2013, s. 671.

BILAG

»ROSE DES RICEYS«

PDO-FR-A1363-AM01

Dato for indgivelse af ansøgningen: 22. december 2014

Ansøgning om ændring af varespecifikationen

1. Regler, der finder anvendelse for ændringen

Artikel 105 i forordning (EU) nr. 1308/2013 — væsentlig ændring

2. Beskrivelse af og begrundelse for ændringen

2.1. Vinfremstillingspraksis

I punkt VI — »Pasning af vindyrkningsarealet«, nummer 1 — »Dyrkningsformer«, litra a) — »Beplantningstæthed« i varespecifikationen tilføjes følgende tekst: »Særlige bestemmelser«: For at muliggøre passage for maskiner, der er tilpasset forholdene, kan parceller med en hældning på mere end 35 % eller en hældning på mere end 25 % i forbindelse med et tværfald på mere end 10 % have gange med en bredde fra 1,50 til 3 meter for højst hver sjette planterække. I dette tilfælde må den totale afstand mellem de øvrige rækker og afstanden mellem planterne i samme række ikke overstige 2,30 meter«.

På visse parceller på vindyrkningsarealet er hældningen kraftig, og arbejdet kan ikke udføres med almindelige landbrugsmaskiner. Eftersom behandlingen med helikopter forbudt, skal gangene være bredere end den højst tilladte afstand, for at det er muligt at anvende maskiner, der er tilpasset stejle skråninger. I henhold til den nye bestemmelse er det tilladt at anlægge 1,50 til 3 meter brede gange på parceller med stejle skråninger (hældning på mere end 35 % eller en hældning på mere end 25 % i forbindelse med et tværfald på mere end 10 %).

Den totale afstand (planteafstand og rækkeafstand) er mindsket fra 2,50 til 2,30 meter for de øvrige planterækker.

Dette beskrives i enhedsdokumentet i nummer 5 — »Vinfremstillingspraksis« under titlen »Beplantningstæthed/særlige bestemmelser«.

I punkt IX — »Bearbejdning, fremstilling, dyrkning, klargøring til afsætning og lagring«, nummer 1 — »Generelle bestemmelser«, litra c) — »Ønologiske fremgangsmåder og fysiske processer« i varespecifikationen udgår ordet »eg«, så forbuddet mod anvendelse af »træspåner« ikke begrænses til »egetræsspåner«.

Dette punkt beskrives i enhedsdokumentet i nummer 5 — »Vinfremstillingspraksis« under titlen »Særlig ønologisk fremgangsmåde«.

2.2. Regler for præsentation og mærkning

I punkt XII — »Bestemmelser om præsentation og mærkning« i varespecifikationen indsættes litra b), hvorved det tillades at anføre en henvisning på mærkningen af vinen til en mindre geografisk enhed, jf. artikel 120, stk. 1, litra g), i ovennævnte forordning (EU) nr. 1308/2013. Betingelserne for anvendelse af dette begreb er fastsat.

Dette beskrives i enhedsdokumentet under nummer 9 — »Væsentlige yderligere betingelser« under overskriften »Yderligere betegnelser/supplerende bestemmelser om mærkning«.

2.3. Pasning af vindyrkningsarealet

I punkt VI — »Pasning af vindyrkningsarealet«, nummer 1 — »Dyrkningsformer«, litra b) — »Regler for beskæring« i varespecifikationen er asymmetrisk beskæring efter Guyot-metoden, som tidligere kun var omtalt som en variant af de øvrige beskæringsmetoder, blevet beskrevet for at lette kontrollen. Henvisningen til permanent Cordon-beskæring, som også var nævnt, udgår. Det har nemlig vist sig, at denne beskæringsmetode er en variant af Royat Cordon-metoden (som beskrives i varespecifikationen), og den eneste forskel er foryngelsesbeskæringen. En særlig beskrivelse af denne beskæringsmetode er derfor ikke nødvendig.

Denne bestemmelse berører ikke enhedsdokumentet.

I punkt VI — »Pasning af vindyrkningsarealet«, nummer 1 — »Dyrkningsformer«, i varespecifikationen er litra g) — »gennemsnitlig maksimal plantetæthed pr. parcel« blevet indføjet efter litra f) — »løvværkets højde«, og nummereringen på litra g) og h) er ændret til litra h) og i). I henhold til dette nye punkt er den gennemsnitlig maksimale plantetæthed pr. parcel fastsat til 19 700 kg druer pr. hektar og 17 klaser pr. kvadratmeter som følge af forsøgsperioden for udbytter i Champagne og på baggrund af de konstaterede resultater.

Denne bestemmelse berører ikke enhedsdokumentet.

I punkt VI — »Pasning af vindyrkningsarealet«, nummer 2 — »Andre dyrkningsmetoder« i varespecifikationen fastsættes det, at »det er forbudt væsentligt at ændre morfologien, jordbunden eller elementer, som gør det muligt at sikre markens integritet og bæredygtighed af jordbunden på en parcel, der er bestemt for produktionen af vin med den beskyttede oprindelsesbetegnelse, dog med undtagelse af traditionel pløjning«. Formålet med denne bestemmelse er at forbyde driftsformer, som væsentligt ændrer jorden, eftersom der har været konstateret tilfælde af overdrivelse.

Denne bestemmelse berører ikke enhedsdokumentet.

2.4. Udbytte — første høst

I punkt VIII — »Udbytter — første høst«, nummer 1 — »Udbytte« i kapitel I i varespecifikationen fastsættes udbyttet permanent til 12 400 kg druer pr. hektar som følge af forsøgsperioden (fra høsten i 2007 til slutningen af produktionsåret 2011/2012) og på baggrund af de konstaterede resultater. Udbyttet er således øget fra 10 400 kg druer/ha til 12 400 kg druer/ha.

En fornyet vurdering af udbyttet i varespecifikationen var nødvendig som følge af de forbedrede dyrkningsresultater på grund af forbedret plantemateriale, bedre plantesundhed, dyrkningsmetoder, der sikrer vindyrkningsarealets levetid og ændringer i klimaet. Denne forhøjelse har ikke haft en negativ effekt på vinenes kvalitet. Det skal bemærkes, at der i enhedsdokumentet kun angives det øgede udbytte (butoir).

I punkt VIII — »Udbytte — første høst«, nummer 4 — »Særlige bestemmelser« i varespecifikationen indføjes følgende sætning: »For en bestemt høst og under hensyn til særlige kendetegn ved høsten kan denne mængde nedsættes ved et interministerielt dekret«. I henhold til den franske lovgivning (sidste stykke i artikel 642-7 i loven om landbrug og fiskeri (Code rural et de la pêche maritime) er formålet med bestemmelsen at tillade en reduktion af den tilladte mængde af klaret druemost, som opnås ved presning af 160 kg i et bestemt produktionsår.

Denne bestemmelse berører ikke enhedsdokumentet.

2.5. Andre ændringer

a) Nummer I — »Indberetningsforpligtelser« i kapitel II i varespecifikationen er blevet suppleret med to nye anmeldelser: — I nummer 2 — »Anmeldelse om tilpasning af beplantningstætheden i henhold til de særlige bestemmelser«: med denne anmeldelse sikres opfølgningen af den bestemmelse, der er indført i punkt VI — »Pasning af vindyrkningsarealet«, nummer 1 — »Dyrkningsformer«, litra a) — »Beplantningstæthed«, »Særlige bestemmelser«. Denne ændring berører ikke enhedsdokumentet. — I nummer 3 — »Anmeldelse om etablering af parceller«: denne anmeldelse sikrer opfølgningen på den bestemmelse, der er indført i punkt VI — »Pasning af vindyrkningsarealet«, nummer 2 — »Andre dyrkningsmetoder«, litra c). Denne ændring berører ikke enhedsdokumentet.

b) Oversigten over de vigtigste punkter, der skal kontrolleres, og evalueringsmetoderne i kapitel III i varespecifikationen er suppleret med et punkt om etablering af parceller med henblik på vigtigheden af at bevare parcellernes særlige karakteristika for produktets særlige kendetegn. Denne ændring berører ikke enhedsdokumentet.

c) I punkt II i kapitel III i varespecifikationen er henvisningen til kontrolorganet suppleret, og den nye adresse for Institut National de l’Origine et de la Qualité (INAO) er ajourført. Disse ændringer er opført under afsnittet »Andre oplysninger« i ansøgningen om ændring af varespecifikationen.

d) Redaktionelle opdateringer — I punkt IX — »Bearbejdning, fremstilling, dyrkning, klargøring til afsætning og lagring« i kapitel 1 i varespecifikationen er bestemmelserne om destruktion af biprodukter fra fremstillingen af vin bragt i overensstemmelse med bestemmelserne om bortskaffelse af biprodukter. Følgende sætning i nummer 2, litra b), er ændret: »Ved vinfremstillingen skal 1,5 % af den klarede druemost, der produceres som biprodukt ved vinfremstillingen, bortskaffes senest den 31. juli i året efter høståret.«; — I punkt XI — »Overgangsforanstaltninger« i kapitel 1 i varespecifikationen udgår bestemmelserne om udbytte og gennemsnitlig maksimal plantetæthed pr. parcel i nummer 2 — »gennemsnitlig maksimal plantetæthed pr. parcel«, eftersom forsøgsperioden ophører. Denne ændring berører ikke enhedsdokumentet.

e) Andre ændringer Inden for rammerne af denne ansøgning om ændring er enhedsdokumentet blevet ajourført i overensstemmelse med de nye dataindføringsregler for e-Ambrosia-softwaren.

ENHEDSDOKUMENT

1. Betegnelse(r)

Rosé des Riceys (FR)

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Ikke-mousserende rosévine

Vinene har et naturligt alkoholindhold i volumenprocent på mindst 10 %.

Efter berigelsen har vinene et totalt alkoholindhold i volumenprocent på højst 13 %.

Indholdet af gæringsdygtigt sukker (glucose og fructose) er 3 gram pr. liter eller derunder.

Normerne i de generelle bestemmelser finder anvendelse i spørgsmål om det maksimale totale alkoholindhold, det virkelige minimumsalkoholindhold, det mindste totale syreindhold, det maksimale indhold af flygtig syre og det højst tilladte indhold af svovldioxid.

Med hensyn til udseende er farven klar og intens og går fra klar lakserød til kraprød. Den fine og udsøgte vin har en særlig vedvarende eftersmag. Den unge vin udviser aromaer af røde bær. Efter flere års lagring udvikles en kompleks bouquet, der alt efter den pågældende årgang ofte er kendetegnet ved aromaer af tørret frugt og krydderier, iblandet kandiseret frugt Generelt er der tale om en fin, smagsmæssig udsøgt og harmonisk vin.

5. Vinfremstillingspraksis

a. Væsentlige ønologiske fremgangsmåder

Kul

Specifikke ønologiske fremgangsmåder

Anvendelse af kul til ønologisk brug, hverken alene eller som bestanddel i tilberedninger, er forbudt. Anvendelse af træspåner er ligeledes forbudt.

Ved berigelsen må forhøjelsen af volumen af gæringsmost ikke overstige 1,12 % for hver stigning på 1 % i alkoholindholdet i volumenprocent.

Udover ovennævnte bestemmelser skal de ønologiske fremgangsmåder, der anvendes ved fremstillingen af disse vine, opfylde bestemmelserne i EU-lovgivningen og den franske lov om landbrug og fiskeri (Code rural).

Beplantningstæthed — generelle bestemmelser

Dyrkningspraksis

Vinstokkene plantes således, at afstanden mellem rækkerne højst er 1,50 meter. Afstanden mellem vinstokkene i samme række skal være mellem 0,90 og 1,50 meter. Afstanden mellem planterækkerne og mellem vinstokkene i en planterække må højst være 2,50 meter.

Beplantningstæthed — særlige bestemmelser

Dyrkningspraksis

For at muliggøre passage for maskiner, der er tilpasset forholdene, kan parceller med

— enten en hældning på mere end 35 %

— eller en hældning på mere end 25 % i forbindelse med et tværfald på mere end 10 %

have gange med en bredde på mellem 1,50 meter og 3 meter for højst hver sjette planterække. I dette tilfælde må afstanden mellem de øvrige planterækker og mellem vinstokkene i den samme række højst være 2,30 meter.

Regler for beskæring

Dyrkningspraksis

De enkelte vinstokke må ved foden og de frugtbærende grene ikke ligge over hinanden. Antallet af skud er højst 18 pr. kvadratmeter. Beskæringen foretages senere før udviklingsstadium (F) (Lorentz-stadium 12) ved fire udfoldede blade. Vinstokkene beskæres på følgende måder:

— Cordon de Royat-beskæring

— enkel eller dobbelt Guyot-beskæring eller asymmetrisk Guyot-beskæring.

b. Maksimumsudbytter

15 500 kg druer pr. hektar

6. Præcis afgrænsning af det geografiske område

a) Høsten af druerne, vinfremstillingen, tilberedningen og lagringen af vinen sker på følgende kommuners område inden for departementet Aube: Les Riceys.

b) Vinfremstillingen, tilberedningen og lagringen af vinen sker også på følgende kommuners område inden for departementet Aube: Avirey-Lingey, Bagneux-la-Fosse, Balnot-sur-Laignes, Bragelogne-Beauvoir, Gyé-sur-Seine, Mussy-sur-Seine, Neuville-sur-Seine.

7. Primære druesorter

Pinot noir N

8. Tilknytning til det geografiske område

1. Oplysninger om det geografiske område

a) Beskrivelse af de naturgivne faktorer, der bidrager til tilknytningen Det geografiske område omfatter otte kommuner i den sydlige del af departementet Aube. Les Riceys hører til samme geologiske område som Côte des Bar. Det geologiske substrat består af overvejende Kimmeridge, og det gennemskæres dybt i midten af Laignes-dalen og flere perifere mindre dalgange. Kimmeridge, som kendetegnes af mergel og kalklag, udgør de bedste jorder for vindyrkningen, og består af colluvium af ler og kalk, som dækker skråningerne og indeholder meget småsten, som bidrager til jordbundens opvarmning. Vinstokkene, som er plantet på nogle tydeligt afgrænsede parceller, vokser på de stejleste, højst beliggende og mest solrige øst- og sydvendte skråninger. Den nordlige beliggenhed indebærer et relativt koldt klima, men på det rundformede vindyrkningsareal, som ligger indlejret i dalene, hersker et yderst gunstigt mesoklima.

b) Beskrivelse af de menneskeskabte faktorer, som bidrager til tilknytningen Den dokumenterede oprindelse af vindyrkningen i Les Riceys går tilbage til 700-tallet fremgår det af dokumenter, som viser, at der fandtes vinstokke på kommunens område. Fra begyndelsen af 1700-tallet sælges en stor del af vinene fra Les Riceys i Nederlandene, Belgien, Parisområdet og det nordlige Frankrig, hvilket fremgår af den statistik over forsendelser, som toldkontorerne i provinsen Champagne oprettede. I 1875 blomstrer vindyrkningen. Vinen fra dette område markedsføres af næsten 35 forhandlere. Denne velstand blev svækket af vinluskrisen og tekstilindustriens opsving i Aube, som lagde beslag på arbejdskraften på landet. Vindyrkningen rejste sig delvist efter, at Aube blev en del af Champagneområdet 1927, men situationen var fortsat vanskelig. Tilbage var nogle »vinavlere«, hvis ihærdighed blev belønnet med anerkendelse af »Rosé des Riceys« som kontrolleret oprindelsesbetegnelse (appellation d’origine contrôlée — AOC) den 8. december 1947. Takket være at flere unge vinavlere etablerede sig i 1960'erne, har vinproduktionen taget fart igen. Den 26. september 1968 grundlagdes en interesseforening for vinavlerne, Syndicat des Producteurs de l'AOC Rosé des Riceys..

2. Oplysninger om produktets kvalitet og egenskaber

Rosé des Riceys er en ikke-mousserende årgangsvin. Med hensyn til udseende er farven klar og intens og går fra klar lakserød til kraprød. Der er tale om en fin og udsøgt vin med en kraftig eftersmag. Den unge vin kan udvise aromaer af røde bær. Efter flere års lagring udvikler vinen en kompleks bouquet, der ofte kendetegnes ved aromaer af tørret frugt og krydderier, iblandet kandiseret frugt, afhængig af den pågældende årgang. Generelt er vinen kendetegnet ved finesse, smagsmæssig balance og harmoni.

3. Vekselvirkninger mellem forskellige årsager

På de stenede jorder på de stejleste skråninger, som overvejende vender mod syd og øst, vækkes plantevæksten tidligt til live om foråret, eftersom lysforholdene er optimale og jorden er godt opvarmet; derved bliver fotosyntesen optimal og druernes modning sikres. Eftersom vinskråningerne ligger højt oppe, nås de ikke af den kolde luft i dalene, og den skov, som dækker de øvre dele af skråningerne, og skov-øerne giver en meget god beskyttelse mod de kolde luftmasser, som kommer fra sletterne. Vinskråningernes hældning giver en optimal, naturlig afvanding, som også sikres af de porøse Kimmeridge-kalksten. Mergelen, som ligger mellem kalklagene, leverer den vandreserve, som behøves om sommeren, først og fremmest i varme og tørre år. Endelig giver de høje temperaturer om sommeren i kombination med den solvarme, som reflekteres fra Kimmeridge-stenene, vinen dens karakteristiske noter af kandiseret frugt og krydderier, når den lagres. Jules Guyot hævdede allerede i 1800-tallet, at pinot noir N var den bedste druesort til fremstilling af Les Riceys-vine. Hele høsten skal sættes på fad eller i en tank, for at aromaerne i druesorten pinot noir N bedst muligt kan fastholdes, og frem for alt sikre disses udvikling under gæringsprocessen, hvis varighed på fremragende vis bestemmes af vinproducentens viden og erfaring. Ifølge V. Rendu anvendes de fineste ranker til de første blandinger. Lange gæringsprocesser undgås for at bevare vinens finesse og den ligefremme smag, som er kendetegnende for Les Riceys-vinene.

9. Vigtige yderligere betingelser

Angivelse af den pågældende årgang

Retlig ramme:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

Det er obligatorisk, at vinene præsenteres med angivelse af årgang

Yderligere betegnelser

Retlig ramme:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

Den beskyttede oprindelsesbetegnelse »Rosé des Riceys« kan suppleres med navnet på en mindre geografisk enhed, jf. bestemmelserne i varespecifikationen.

Henvisning til offentliggørelsen af varespecifikationen

https://info.agriculture.gouv.fr/gedei/site/bo-agri/document_administratif-0e6797aa-7711-4406-975b-1ca510a31f66